Goleh ngarahi madune esih nganggo manual, yakuwe nganggo tangan. Kangsi dipilihi sing isine madu thok, terus diperes nang nduwur bujur (kain) sing dienggo saringan. Dadi madune ya cokan ana malam-e, malam kuwe jere lapisan lilin sing nang kangsi. Ora kabeh madu kasil sekang panenan bisa di dol. Nek wayahe mangan kopi lagi kembang madune dadi ana rasa paite. Sing kaya kiye ora payu didol, dadi mung dipangan dewek. Jere bapak sing paling apik kuwe madu sekang kembang pala, dienggo obat lewih manjur. Nek mangsan rendheng madu tawon asane akeh, tapi nek ketiga madune langka terus lewih kenthel. Jere bapak nek mangsan ketiga tawone kon dinei banyu gula nang ngarep kluthuke nggo tambahan panganan.
